钦定古今图书集成/明伦汇编/皇极典/第295卷 > 定扬〈刘武周〉
## 钦定古今图书集成/明伦汇编/皇极典/第295卷 > 定扬〈刘武周〉

《唐书刘武周传》：武周，瀛州景城人。父匡，徙马邑。母赵，
尝夜坐廷中，见若雄鸡光烛地，飞投其怀，起振衣，无
有，感而娠，生武周。武周为人骁悍善骑射，喜交豪杰。
兄山伯尝詈辱之曰：“‘汝不择所与，必灭吾宗’！武周因
去。至洛，为太仆杨义臣帐下，募征辽有功，补建节校
尉。还马邑，为鹰扬府校尉。太守王仁恭以其州里雄”，
颇爱遇之，令总虞候直阁下。久之，盗仁恭侍儿，惧觉
诛，又见天下已乱，阴有异计，因宣言于众曰：“今岁饥，
死者骨相枕于野，府君闭仓不恤，岂忧百姓意乎？”以
市怒其军皆愤怨。武周知人已摇，因称疾卧家。豪杰
往候谒，遂椎牛纵酒，大言曰：“盗贼方起，众又饥，壮士
守分，死沟壑。今官粟红腐于仓，谁能与我共取之！”诸
恶少年皆愿从。隋大业十三年，与其徒张万岁等十
馀人候仁恭视事，武周上谒，万岁自后入，斩仁恭，持
首出徇，郡中无敢动者。遂开仓赈穷绝，驰檄属城皆
下，得兵万馀，自称太守，遣使附突厥。雁门丞陈孝意、
虎贲郎将王智辩合兵围其桑干镇。会突厥至，武周
与共击智辩，破之，孝意奔还雁门，雁门人杀之，以城
归武周。武周因袭破楼烦，进据汾阳宫，取宫人赂突
厥始毕可汗，报以马，其众遂大，攻得定襄。突厥以狼
头纛立武周为定杨可汗，僭称皇帝，以妻沮为后，建
元天兴。卫士杨伏念为左仆射，妹夫苑君璋为内史
令。初，上谷贼宋金刚有众万馀，与魏刀儿连和。刀儿
为窦建德所攻，金刚救之，大败，率馀众四千保西山。
建德招之，金刚恚曰：“建德杀魏王，吾义不往。诸君可
以吾首取富贵。”乃拔刀将自刎，众抱之泣，遂与皆归
武周。武周素闻金刚善兵，得之喜，封为宋王，属以军，
分家赀半遗之。金刚亦自结出其妻，而聘武周妹，说
武周取晋阳，南向争天下。武周授金刚西南道大行
台。武德二年，总兵二万入寇，次黄蛇镇，又连突厥，锋
无前，遂破榆次，拔介州，进围太原。诏遣太常少卿李
仲文御之，为贼所执，举军没，仲文逃还。贼因破平遥，
取石州，杀刺史王俭，略浩州。诏右仆射裴寂为晋州
道行军总管拒之。寂战败绩，齐王元吉委并州遁，武
周入据之，遣金刚攻陷晋州，执右骁卫将军刘弘基，
进破浍州。夏县人吕崇茂杀其令，自号“魏王”以应贼。
隋河东守将王行本与武周合，关中震动。高祖诏秦
王督兵进讨，屯柏壁。又诏永安王孝基与于筠、独孤
怀恩、唐俭等攻夏县，不克，军城南。崇茂与贼将尉迟
敬德袭破孝基军，四将被执。敬德还浍州，王邀战，破
之于美良川。敬德复与别帅寻相援。王行本于蒲，王
又破郤其军。蒲州降，帝幸蒲津关，王自柏壁轻骑谒
行在。金刚遂围绛州，王还屯，金刚引退。武周攻李仲文于浩州，不胜，遣将黄子英护饟道，骠骑大将军张
德政袭斩之，掳其众。武周部将稍离，金刚以粮道乏，
卒饥引去。王追至雀鼠谷，日中八战，贼皆败，斩级数
万，获辎重千乘。金刚走介州，官军迫之，以馀众二万
出西门，背城阵亘七里。王令李世𪟝、程䶧金、秦叔宝
为北军，翟长愻、秦武通为南军。既战小郤，王以精骑
突击，破之，金刚将轻骑去。贼将尉迟敬德寻相张万
岁降，收其精兵，遂复介州。武周引骑五百，弃并州，北
走突厥。金刚收散卒，将还拒，众不为用，亦以百骑奔
突厥。并州平，河东地尽复。未几，金刚背突厥，欲还上
谷，为其追骑斩之。武周亦谋归马邑，计露，突厥杀之，
起兵六年而灭。